Det Økonomiske og Sociale Udvalgs udtalelse om »Kommissionens forslag til Europa-Parlamentets og Rådets direktiv om indbyrdes tilnærmelse af medlemsstaternes lovgivning om maskiner (kodificeret udgave)« (97/C 133/03)

Rådet for Den Europæiske Union besluttede den 14. februar 1997 under henvisning til EF-traktatens artikel 100 A at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Industri, Handel, Håndværk og Tjenesteydelser, som udpegede Wolfgang Burkhard til ordfører. Sektionen vedtog sin udtalelse den 7. februar 1997.

Det Økonomiske og Sociale Udvalg vedtog på sin 343. plenarforsamling af 26. og 27. februar 1997, mødet den 26. februar 1997, med 90 stemmer for og 1 imod, mens 2 stemte hverken for eller imod, følgende udtalelse.

1. Indledning

1.1. Med udgangspunkt i tanken om »Borgernes Europa« lægger Kommissionen særlig vægt på fællesskabsrettens forenkling og klarhed og dermed på lovgivningens almindelige forståelighed. Nødvendigheden af til stadighed at tilpasse retsakterne efter den hastige udvikling i praksis harmonerer ikke med denne målsætning.

1.2. Kommissionen har derfor med afgørelse af 1. april 1987 pålagt sine tjenestegrene at foretage en konstitutiv og officiel kodifikation af retsakterne senest efter den tiende ændring af dem, men om nødvendigt endnu tidligere. I den forbindelse må der ikke foretages nogen substansændringer af de pågældende retsakter.

1.3. I konklusionerne fra Det Europæiske Råds møde i Edinburgh i december 1992 understregedes betydningen af den konstitutive og officielle kodificering, fordi den bidrager til retssikkerheden.

1.4. Det foreliggende kodificeringsforslag samler det hidtidige direktiv 89/392/EØF og de tre ændringsretsakter hertil i ét nyt direktiv. Forslaget indeholder ingen substansændringer af de kodificerede retsakter.

2. Resumé af Kommissionens forslag

2.1. Ud over en begrundelse for kodificeringen rummer direktivforslagets 79 sider en ordret gengivelse af Rådets direktiv 89/392/EØF af 14. juni 1989, hvor bestemmelserne fra Rådets ændringsdirektiver 91/368/EØF af 20. juli 1991, 93/44/EØF af 14. juni 1993 og 93/68/EØF af 22. juli 1993 er blevet indarbejdet på de relevante steder. Derefter følger bilag I-VII, der fastsætter sikkerheds- og sundhedskrav samt bestemmelser om kontrol og mærkning. I to nye bilag - VIII og IX - foretages en sammenligning mellem direktiv 89/392/EØF og det foreliggende direktiv.

2.2. Kodificeringsforslaget er baseret på en konsolideret udgave af direktiv 89/392/EØF og ændringsdirektiverne hertil. Denne konsoliderede udgave er blevet udarbejdet på forhånd af Kontoret for De Europæiske Fællesskabers Officielle Publikationer ved hjælp af det edb-system, som er nævnt i konklusionerne fra Det Europæiske Råd i Edinburgh.

2.3. Forslaget indeholder ingen substansændringer af de kodificerede retsakter, og de eneste formelle ændringer er dem, der kræves af selve kodifikationen.

3. Forslag

3.1. Da indholdet af de retsakter, som er omfattet af kodificeringen, overtages helt uden substansændringer, inklusive eventuelle fejl (fx har man i den tyske version glemt tegnsætningen i bilag IV.A.9: »Pressen, einschliesslich Biegepressen, für ...«), ville det måske ved lejlighed være på sin plads med et redaktionelt eftersyn.

3.2. Det forekommer ikke hensigtsmæssigt at bibeholde en bestemmelse, som refererer til Kommissionens aktiviteter før den 1. januar 1994. Det foreslås derfor at lade artikel 13, stk. 2, udgå helt. I så fald må også referencen til artikel 13, stk. 4, i direktiv 89/392/EØF korrigeres i sammenligningstabellen.

3.3. Ifølge artikel 14, stk. 2, gælder henvisninger til de ophævede direktiver som henvisninger til det nye direktiv og læses i henhold til sammenligningstabellen i bilag IX (i den tyske version må »Massnahmen« skulle læses som »Massgabe«). I bilag IX sammenlignes der imidlertid kun med det ophævede direktiv 89/392/EØF og ikke med de øvrige ophævede direktiver. Det foreslås derfor, at man i bilag IX også sammenligner det foreliggende direktiv med de ophævede direktiver 91/368/EØF, 93/44/EØF og 93/68/EØF.

3.4. I det indledende punktum i bilag I, bilag V, bilag VI og bilag VII skal henvisningen til artikel 1, stk. 2, litra a), og artikel 1, stk. 2, litra b), berigtiges.

4. Konklusioner

4.1. ØSU bifalder principielt ethvert tiltag fra Kommissionens side i retning af konstitutiv og officiel kodifikation af retsakter, som er blevet uoverskuelige som følge af gentagne ændringer. På den måde bliver det lettere at forstå - og i sidste instans også at overholde - EU's retsakter.

4.2. De kodificerede retsakter har på et tidligere tidspunkt hver især været forelagt ØSU til udtalelse og er alle blevet godkendt med stort flertal. Allerede i den forbindelse er der blevet slået til lyd for en kodificering af de pågældende retsakter ().

4.3. Selv om der er temmelig mange undtagelser fra det foreslåede direktivs anvendelsesområde, garanterer denne tilnærmelse af medlemsstaternes lovgivning om maskiner ikke des mindre et højt sikkerhedsniveau i forbindelse med anvendelsen af maskinen, og samtidig tilsikres fri bevægelighed for og ibrugtagning af maskiner, som opfylder direktivets sikkerheds- og sundhedskrav.

5. ØSU tilslutter sig derfor Kommissionens forslag til Europa-Parlamentets og Rådets direktiv om tilnærmelse af medlemsstaternes lovgivning om maskiner i den foreliggende, kodificerede form.

Bruxelles, den 26. februar 1997.

Tom JENKINS

Formand for Det Økonomiske og Sociale Udvalg

() Udtalelse af 26. maj 1992 om KOM(91) 547 endelig udg. - EFT nr. C 223 af 31. 8. 1992.